РЕШЕНИЕ НА КОМИСИЯТА
от 25 май 2007 година
относно финансова помощ от Общността за Италия за създаване на система за събиране и анализ на епидемиологична информация за болестта син език
(нотифицирано под номер C(2007) 2166)
(само текстът на италиански език е автентичен)
(2007/367/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално членове 19 и 20 от него,
като има предвид, че:
(1)
Синият език е болест, която се предава чрез насекоми преносители Culicoïdes spp. Тя е трансгранична болест, поради което индивидуалните национални усилия не са достатъчни за ефективното ѝ наблюдение и контрол. Необходим е комплексен подход на равнище на Общността, за да се анализира както регионалното, така и глобалното разпространение на инфекцията син език, а също и на причиняващите я преносители мокреци (Culicoïdes). Следователно събирането и обменът на епидемиологична информация за синия език в държавите-членки са от основно значение за установяването на подходящите мерки за контрол на болестта сред тази популация и за проверка на тяхната ефективност.
(2)
Създаването на мрежа на Общността за наблюдение би довело до ефективен анализ на риска в цялата Общност, а също и до намаляване на някои от разходите, до които биха довели отделните национални системи.
(3)
В този смисъл използването на географски информационни системи (ГИС) увеличава възможностите за анализ на данните и улеснява разбирането на динамиката и разпространението на болестта.
(4)
Istituto Zooprofilattico Sperimentale dell’Abruzzo e del Molise „G. Caporale“ в Терамо, Италия, който е Център за сътрудничество в областта на ветеринарното обучение, епидемиологията, безопасността на храните и хуманното отношение към животните към Световната организация за здравеопазване на животните (СОЗЖ), в момента изгражда уеб-базирана ГИС за събиране, съхранение и анализ на данни от наблюдението на болестта син език (BlueTongue NETwork application). Тази система може да се ползва и от други държави-членки и трети държави, за да се провери надеждността ѝ като средство за контрол на болестта и за подобряване разбирането на динамиката и разпространението на болестта.
(5)
Следва да се предостави финансова помощ за този проект, тъй като той може да допринесе за развитието на законодателството на Общността по отношение на болестта син език и, в крайна сметка, за по-добрия контрол на болестта.
(6)
Съгласно Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (2) ветеринарните мерки се финансират от Европейския фонд за гарантиране на земеделието. За целите на финансовия контрол се прилагат членове 9, 36 и 37 от въпросния регламент.
(7)
Изплащането на финансовата помощ от Общността става при условие, че планираните дейности действително са били извършени и властите са предоставили цялата необходима информация.
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
1. Общността предоставя на Италия финансова помощ за проекта ѝ за създаване на уеб-базирана система за събиране, съхранение и анализ на данни от наблюдението на болестта син език (BlueTongue NETwork application) в Istituto Zooprofilattico Sperimentale dell’Abruzzo e del Molise „G. Caporale“ в Терамо, Италия, така както е представен от Италия.
2. Трябва да бъдат изпълнени следните условия:
а)
системата да бъде създадена и да стане достъпна за всички държави-членки по тяхно искане, не по-късно от 31 май 2007 г.;
б)
Италия да внесе в Комисията не по-късно от 30 септември 2007 г. технически и финансов доклад, като финансовият доклад да бъде подкрепен с документи, удостоверяващи направените разходи и постигнатите резултати.
Член 2
1. Финансовата помощ на Общността, предоставена на Италия за проекта, посочен в член 1, е в размер на 100 % от разходите за персонал и за закупуване на оборудване, включително хардуер, софтуер и други консумативи, направени от Istituto Zooprofilattico Sperimentale dell’Abruzzo e del Molise „G. Caporale“ в Терамо, Италия, за работата, посочена в член 1, параграф 1, и не може да надхвърля 100 000 EUR.
2. Финансовата помощ на Общността се изплаща, както следва:
а)
70 % авансово плащане при поискване от Италия;
б)
балансово плащане след представяне на докладите и подкрепящите документи, посочени в член 1, параграф 2, буква б).
Член 3
Адресат на настоящото решение е Италианската република.
Съставено в Брюксел на 25 май 2007 година.